

Република Србија

ГРАД НИШ

Управа за омладину и спорт

Број: 1681-172016-19

Датум:06.10.2016.г.

**СКУПШТИНА ГРАДА НИША**

Скупштини Града Ниша, дана 30.08.2016. године, одборник Одборничке групе „Доста је било“, Срђан Нонић, доставио је следеће:

**Одборничко питање**

„1. Објасните нам на који начин вршите евалуацију програма у спорту за који се пишу годишњи програми, ко вам врши евалуацију и доставите нам листу евалуација за 2014. и 2015.годину за све програме које сте одобрили а везани су за рекреативни, масовни и школски спорт у складу са препорукама и приоритетима финансирања спорта у локалној самоуправи.

2. Акт о систематизацији почевши од 01.01.2013. године, све накнадне измене, попуњеност радних места са стручном спремом свих запослених по било ком основу (уговор о раду, уговор о делу...).

3. Тачан број запослених на одређено време, по било којој основи (уговор о раду, уговор о делу...) и стручна спрема запослених, почевши од 01.01.2014.,па све измене до данашњег датума.

4. Има ли Управа за спорт евиденцију јесу ли њени радници кривично гоњени и осуђивани, по ком основу, и на којим позицијама раде такви појединци?

5. Да ли је управа за спорт добијала пријаве за неадекватно понашање њених радника, који су радници у питању, шта је урађено да се ови случајеви спрече на даље, јесу ли исти појединци распоређени на неко друго место или не?

6. Због чега је време пријема странака у спорту ограничено на 11-13 од понедељка до петка и мислите ли да имате велики обим посла да не може да се ради пуно радно време? ( за шта имамо сликано обавештење)

7. Доставите нам одлуку о остваривању потреба и интереса грађана у области спорта у граду Нишу и на који начин сте исту усагласили са чланом 137 и 138 закона о спорту, детаљно нам објасните

8. Тачан издвојен списак нових радника по било ком уговорном основу, на којим позицијама и са којом стручном спремом, невезано јесу ли прешли из друге управе или ЈКП-а.“

Управа за омладину и спорт даје следећи:

**О д г о в о р**

1. У складу са уговором који је Град закључио са Спортским савезом Ниша, као кровном спортском организацијом и предлагачем програма у складу са законским ингеренцијама, праћење реализације и контролу рада врши ова спортска организација кроз извештаје које им достављају спортске организације, као и кроз штампани и видео материјал који се налази у архиви Спортског савеза Ниша. Увид у реализацију одобрених програма врше и представници Управе личним присуством на терену, односно присуствовањем на утакмицама и другим манифестацијама које се финансирају средствима из буџета Града.

2. Одлуком о изменама и допунама Одлуке о организацији градских управа Града Ниша („Службени лист Града Ниша", број 100/2013), уместо Управе за образовање, културу, омладину и спорт основане су Управа за образовање, Управа за културу и Управа за омладину и спорт, које су отпочеле са радом 01.01.2014. године. Како сте тражили акта Управе за омладину и спорт, у прилогу дописа достављамо Вам Правилник о унутрашњем уређењу и систематизацији радних места у Управи за омладину и спорт, број 20-1/2014-19 од 14.01.2014. године, на који је Градско веће Града Ниша дало сагласност Решењем број 257-13/2014-03 од 24.02.2014. године. Наведени правилник није мењан нити допуњаван до доношења Правилника о унутрашњем уређењу и систематизацији радних места у Управи за омладину и спорт, број 270/2016-19 од 19.02.2016. године, на који је Градско веће Града Ниша дало сагласност Решењем број 1190-14 /2016-03 од 05.09.2016. године.

У складу са овим актом послови из делокруга рада Управе обављали су се у оквиру следећих организационих јединица:

**I** Одсек за омладину,

I a Група за превенцију болести зависности,

I б Група за програмске активности у области омладинске политике

У Одсеку за омладину било је систематизовано 8 радних места са 10 извршилаца, а било је попуњено 4 радна места са 5 извршилаца.

**II**  Одсек за спорт,

II a Група за правне послове у области спорта

II б Група за финансијске послове у области спорта

У Одсеку за спорт било је систематизовано 8 радних места са 9 извршилаца, а било је попуњено 5 радна места са 6 извршилаца.

Ван организационих јединица систематизована су 4 радна места са 4 извршилоца, од којих су била попуњена 3 са три извршиоца.

Из наведеног следи да је овим правилником у Управи било систематизовано укупно 20 радних места са 23 извршилаца, а било је попуњено 12 радних места са 14 извршилаца.

Једине промене у евиденцији запослених су:

* У Одсеку за омладину једна запослена је преузета из друге управе 01.08 2014. године, док је 19.09.2014. године једна запослена прешла у другу управу, тако да се укупан број запослених у овом одсеку није мењао од почетка рада Управе до данас.

* У Одсеку за спорт је на почетку рада Управе било 7 запослених, а од 01.08.2014. године један запослени у Одсеку је постављен за заменика начелника Управе, чиме је смањен број запослених у Одсеку за спорт, али укупан број запослених у Управи није промењен. Тренутно радно место заменика начелника није попуњено јер лицу које је било поставњено на ово радно место мирује радни однос у Управи, почев од 01.04.2016.године, због избора на другу функцију, тако да тренутно у Управи, укључујући и начелника, послове обавља 13 запослених лица на неодређено време.

У Управи је било ангажовано само 1 лице по уговору о обављању привремених и повремених послова.

У Управи сада нема лица која су ангажована по основу било које врсте уговора.

Од укупног броја запослених у Управи 12 лица је са високом стручном спремом , а једно лице је са средњом стручном спремом, а и лице коме радни однос мирује је са високом стручном спремом.

Правилник о унутрашњем уређењу и систематизацији радних места у Управи за омладину и спорт, број 270/2016-19 од 19.02.2016. године, начелник Управе је донео у складу са Одлуком о максималном броју запослених на неодређено време у систему јавног сектора Града Ниша за 2015. годину (''Службени лист Града Ниша'', број 106/2015), и на исти је Градско веће Града Ниша дало сагласност Решењем, број 1190-14/2016-03 од 05.09.2016. године, а ступио је на снагу 08.09.2016. године.

Новим Правилником систематизовано је 14 радних места са 15 извршилаца.

3. У Управи, од почетка њеног рада, никада није било запослених на одређено време. Како је већ наведено у одговору на питање под редним бројем 1, у Управи је било ангажовано само 1 лице по уговору о обављању привремених и повремених послова, и то са високом стручном спремом.

.

4. У Управи, од њеног оснивања до данас, нема запослених који су кривично гоњени и осуђивани, по било ком основу.

5. На адресу Управе нису досад упућиване пријаве за неадекватно понашање запослених, тако да није било потребе за предузимањем било каквих мера.

6. Ограничење рада са странкама у току осмочасовног радног времена је уобичајена пракса код органа и организација јавног сектора, посебно уколико није организована шалтерска служба. Тако је и у МУП-у, здравственим установама... Ова пракса уводи се како би преостали део радног времена запослени у органима, службама и организацијама, па и у Управи, могли да завршавају остале послове, као што су правни, економски, аналитички, контролни и други многобројни послови из надлежности утврђене републичким и градским прописима.

7. Одлука о остваривању потреба и интереса грађана у области спорта у Граду Нишу објављена је на прописан начин, односно у „Службеном листу Града Ниша“, број 83/2012 и 67/2013.

Управа за омладину и спорт, као ресорна управа, припремила је нацрт Одлуке о изменама и допунама Одлуке о остваривању потреба и интереса грађана у области спорта у Граду Нишу, ради усаглашавања са Законом о спорту ("Службени гласник Републике Србије", број 10/2016). Градско веће Града Ниша је утврдило предлог поменуте одлуке Решењем број 1366-1/2016-03 од 28.09.2016. године. Иста ће бити на дневном реду прве наредне седнице Скупштине Града Ниша, заказане за 07.10.2016. године. Из наведеног сматрамо нецелисходним детаљно објашњење усаглашености тренутно важећих градских прописа са законом који је већ ставњен ван снаге, с обзиром да ће и ти градски прописи бити измењени.

8. На ово питање је већ одговорено под редним бројем 3, односно у Управи има само запислених на неодређено време са дугогодишњим радним стажом у градским управама.

**Начелник**

**\_\_\_\_\_\_\_\_\_\_\_\_\_\_\_**

**Горан Ђорђевић**